Нигина Рауфова

Нигина Рауфова (21 майи 1945, Шерамон, ноҳияи Файзобод — 22 декабри 2010) — ҳунарманди маъруфи тоҷик, Ҳофизи халқии ҶШС Тоҷикистон (1977).

 Зиндагинома 
Нигина Рауфова 21 майи соли 1945 дар деҳаи Шерамони ноҳияи Файзобод ба дунё омадааст.

 Фаъолият 
Фаъолияти эҷодиаш дар маҳфили ҳаваскорони Иттиҳодиияи истеҳсолии матоъҳои пахтагии шаҳри Душанбе оғоз ёфтааст. Баъд аз ғолибият дар азназаргузаронии ҳаваскорони санъати шаҳри Душанбе (1969—1970) барои кор ба яке аз клубҳои шаҳрӣ даъват гардид. Солҳои 1971—1975 сарояндаи Ансамбли суруду хореографии Филармонияи давлатии Тоҷикистон ва ансамбли «Гулшан» (1975—1976), аз соли 1976 сарояндаи Ансамбли давлатии «Шашмақом» ва баъд ансамбли «Дарё»-и Комитети ҶШС Тоҷикистон оид ба телевизион ва радиошунавонӣ буд. Раупова Нигина овози дилнишину ҷолиб дошт, сурудро бо услуби хос месароид. Ӯ махсусан дар иҷрои суруду таронаҳои ишқӣ-лирикии халқӣ, инчунин дар сурудани офаридаҳои оҳангсозони тоҷик маҳорати баланд дошт.

 Эҷодиёт 
Сурудҳои халқӣ — «Ёрат манам», «Қадат баланд аст ёр», «Ман садқаи ту», «Намепурсӣ номи ман», «Духтари каҷтоқӣ», «Нозам ба чашмонате», «Ошиқам» (оҳанги Ф. Одинаев, шеъри Лоиқ), «Аскарбача» (оҳанги X. Абдуллоев, шеъри А. Қодирӣ), «Бӯи гул» (оҳанги 3. Шаҳидӣ, шеъри Мирзо Турсунзода), «Ишқи хубон» (оҳанги М. Сафармамадов, шеъри халқ), «Кош медидам туро» (оҳанги Ҷ. Обидов, шеъри халқ) ва ғайра дар иҷрои ӯ писанди шунавандагон гардидаанд. Ба сурудҳои «Хуш омадед», «Наргиси шаҳло» «Файзобод», «Рубоиёт» худаш оҳанг бастааст. Ҳамроҳи Ансамбли рубобчизанон ва ансамбли рақсии «Лола» ба Белоруссия, Молдова, Украина, Фаронса, Афгонистон, Эрон сафарҳои ҳунарӣ кардааст.

 Ҷоизаҳо 
Дорандаи Ҷоизаи давлатии Тоҷикистон ба номи Абуабдуллоҳи Рӯдакӣ (1977). Бо Грамотаи Фахрии Президиуми Совети Олии ҶСС Тоҷикистон сарфароз гардидааст. 22 декабри соли 2010 аз олам чашм пушиданд.

 Донистаниҳо 
 Дар асоси шаҳодатномаи санадҳо Нигина Рауфова 21 май соли 1945 дар ноҳияи Файзобод чашм ба олам кушодааст, вале ба гуфтаи Муҳаррама Шарифова, Ҳунарпешаи халқии Тоҷикистон ва яке аз шогирдони Нигина Рауфова, ин овозхон соли таваллудашро 2 сол пеш карда, дар асл мутаваллиди 21 майи соли 1947 аст.
 Ӯ сарояндаи таронаҳои маъруфи «Ёрат манам», «Қадат баланд аст, ёр», «Ман садқаи ту», «Намепурсӣ номи ман», «Духтари каҷтоқӣ» ва «Аскарбача» аст.
Муҳаррама Шарифова таърихчаи пайдоиши суруди аз ҳама маъруфи Нигина Рауфова — «Аскарбача»-ро ҳам ифшо кард: «Он суруд дарду сӯзи худи апаи Нигина буд, барои ҳамин муъруфу маҳбуб шуд».
Ба гуфтаи Шарифова, Файзалӣ, писари калонии Нигина Рауфова, ба ҳайси аскар дар ҷанги миёни Иттиҳоди Шӯравӣ ва Афғонистон ширкат мекунад. Вақте Файзалӣ ба ҷанг меравад, аҳли оила хабар меёбанд, вале ба модараш чизе намегӯянд. Дертар аз писараш мактуб меояд, ба дасти модар мерасад ва ин сир ифшо мешавад. Нигина Рауфова аз сӯзи дил ба ёди аскарбачааш ин сурудро месарояд.
 Нигина Рауфова яке аз аввалин ҳунармандони зан буд, ки сазовори Ҷоизаи давлатии ба номи Абӯабдуллоҳи Рӯдакӣ ва унвони Ҳофизи халқии Тоҷикистон гардид. Ҷоизаву унвоне, ки то ин замон асосан ба мардони иҷрокунандаи сурудҳои халқӣ дода мешуд.

 Эзоҳ 

 Адабиёт 
 ФАЙЗОБОД. Энсиклопедия. Душанбе, 2011. Сарредаксияи илмии Энсиклопедияи Миллии Тоҷик. 392 саҳ.

 Пайвандҳо 
 Устодони санъати тоҷик — Нигина Рауфова

Гурӯҳ:Овозхонҳои тоҷик
Гурӯҳ:Овозхонҳои Тоҷикистон
Гурӯҳ:Филармонияи давлатии Тоҷикистон ба номи А. Ҷӯраев
Гурӯҳ:Барандагони Ҷоизаи давлатии ба номи Абӯабдуллоҳ Рӯдакӣ
Гурӯҳ:Ҳунарпешазанҳои Тоҷикистон
Гурӯҳ:Феҳристи ҳунарпешагон
Гурӯҳ:Ҳунарпешазанони асри ХХ
Гурӯҳ:Ҳунарпешазанони асри ХХI